Säteilyturvakeskuksesta kerrotaan, että suomalaisista kouluista ollaan oltu yhteydessä ja kysytty, miten wlan-verkkoihin pitäisi suhtautua. Esimerkiksi Ranskassa pyritään lain voimin vähentämään lasten altistumista radiotaajuussäteilylle.

Suomen päivitetyissä ohjeissa korostetaan, että wlan-laitteiden lähetystehot ovat pieniä ja radiotaajuisen säteilyn voimakkuus heikkenee nopeasti etäisyyden kasvaessa.

Ohjeet ovat varsin yksiselitteisiä ja ne ovat linjassa muiden Pohjoismaiden viranomaisten ohjeistusten kanssa.

"Langattoman lähiverkon käyttöä ei tarvitse rajoittaa kouluissa säteilyturvallisuussyiden takia", ohjeessa todetaan.

"WLAN-laitteiden lähetystehot ovat pieniä ja radiotaajuisen säteilyn voimakkuus heikkenee nopeasti etäisyyden kasvaessa. Tästä johtuen langaton lähiverkko altistaa radiotaajuiselle säteilylle hyvin vähän. Altistuminen jää selvästi enimmäisarvoja pienemmäksi, vaikka kaikki luokan oppilaat käyttäisivät samanaikaisesti langatonta verkkoa. Näin heikolla altistumisella ei ole nykytiedon mukaan haitallisia terveysvaikutuksia, vaikka se olisi pitkäkestoista."

